Overberg Kushengelklub nuus | Xplorio Gansbaai
Overberg Kushengelklub nuus 30 April 2015
“Die oes was maar skraal, maar een hengelaar is gelukkig met ‘n prag-kabeljou van 5.86kg beloon,” vertel Elba Tredoux van die Overberg Kushengelklub.
Sy sê ‘n ysige westewindjie het die hengelaars vroeg Saterdag begroet, na die heerlike soel vooraf dae. “Die algemene klagte van die hengelaars is dat die see nou te koud is, wat verlede Saterdag ook die geval was.
Morné Olivier, een van die klub se tophengelaars, kon gelukkig breëbors met sy 5.86kg kabeljou, wenvis vir die dag, vir ‘n foto poseer. “Die dag sal nie ‘n sukses wees sonder die Klub se getroue borge nie, daarom ‘n groot dankie weer eens aan Buitesteen en Fish Fewer vir hul geskenkbewyse,” sê Elba. “Die yl oes van die dag het egter nie die hengelaars se gees gedemp nie en daar is lekker saamgekuier, met die naelskraap oorwinning van die Stormers wat ook gehelp het om die swak hengeldag op te kikker.”